Malaysian Idol

Malaysian Idol adalah Siri Idol versi Malaysia yang diperkenalkan di UK, sama seperti realiti tv seperti di UK Pop Idol dan American Idol francisnya. Rancangan realiti tv ini merupakan pertandingan untuk mencari bakat baru di Malaysia, pemenangnya akan menerima perjanjian kontrak dari syarikat rakaman besar, begitu pun ada dikalangan peserta yang tidak memenanginya juga mendapat kontrak rakaman kerana memiliki kepopularan. Seperti rancangan Idol yang lain, pemenang adalah ditentukan oleh orang ramai. Siri Malaysian Idol mendapat sambutan kerana peminat dari Malaysia tertarik dengan siri American Idol yang mana telah diperkenalkan beberapa tahun sebelumnya. Malaysian Idol telah dipancarkan kepada penonton Malaysia melalui 8TV dan TV3.
Beberapa peserta terakhir Malaysian Idol telah menjadi selebriti kerana mereka mempunyai pengikut setia sendiri yang mengikuti mereka semasa menjadi peserta Malaysian Idol.

Umum

Secara umumnya, pertandingan Malaysian Idol mengikut konsep siri Idol. Peserta yang bercita-cita untuk menjadi penyanyi mendaftarkan diri, dan menjalankan uji bakat pada peringkat saringan di hadapan tiga orang pengadil. Calon akan diterima atau disingkirkan oleh para pengadil pada pusingan seterusnya. Peringkat seterusnya, peserta Idol akan membuat persembahan secara bersendirian dan berkumpulan, dan akan meneruskan satu lagi pusingan penyingkiran (seperti yang diputuskan oleh Pengadil). Fasa seterusnya melibatkan minggu persembahan dihadapan penonton seluruh negara melalui siaran televisyen, dan peserta yang memiliki undian paling sedikit akan dikeluarkan daripada pertandingan (setelah mengira undian yang dihantar oleh penonton melalui SMS dan pangilan telefon untuk setiap minggu. Proses ini akan berterusan sehingga johan Malaysian Idol terpilih pada malam Grand Finalé.

Pengacara

Musim pertama diacarakan oleh Soo Kuei Jien ("Jien") dan Sharifah Aleya. Bagaimanpun musim kedua, Jien digandingkan dengan Cheryl Samad.

Kontroversi

Walaupun berjaya meningkatkan bilangan penonton berbanding musim pertama (mengikut kajian media), musim kedua Malaysian Idol menerima pelbagia kritikan mengenai mutu para pesertanya, terutamanya juaranya Daniel Lee Chee Hun yang dikutuk oleh sebilangan orang sebagai tidak berbakat dalam nyanyian dan bergantung kepada paras rupanya yang "comel" untuk meraih undian oleh gadis muda. Bagaimanapun, Daniel dan peminatnya menghadapi cabaran tersebut dengan jualan album yang laris.
Kontroversi yang menyelubungi MI tidak bermula di situ. Antara pertikaian yang terawal ialah penyingkiran Lee Kar Wei, seorang peserta perempuan yang terpuji kerana "nyanyiannya yang sangat bagus", di pusingan saringan sebelum bermulanya pertandingan, menyebabkan sebilangan penonton mempersoal kredibiliti dan profesionalisme para juri.
Di pertandingan meraih undian pula, timbulnya keresahan antara sebahagian penonton setia yang mendapati bukan sahaja para peserta mempersembahkan lagu-lagu secara tidak konsisten, malah penyertaan peserta seperti Faizull dan Daniel kuat tercabar oleh orang awan yang meninggalkan pesanan di laman Internet, tambahan pula terjadinya penyingkiran awal peserta yang dianggap mereka sebagai paling bermutu, seperti Atilia, Trish dan Xerra.